Suomen Vammaistutkimuksen Seuran strategia, 2019 – 2021

1. Johdanto

Yhteiskuntatieteellisen vammaistutkimuksen edistäminen on nähty sekä kansallisesti (VAMPO) että kansainvälisesti (YK:n vammaisten henkilöiden oikeuksien sopimus) tärkeänä poliittisena tavoitteena, joka liittyy läheisesti vammaisten henkilöiden täyden kansalaisuuden ja osallisuuden turvaamiseen. Yhteiskuntatieteellisen vammaistutkimuksen tila on Suomessa tällä hetkellä haastava johtuen niukoista resursseista ja tieteenalan vasta kehkeytymässä olevasta asemasta. Suomessa yhteiskuntatieteellinen vammaistutkimus on verrattain uusi tieteenala ja alan tutkijat ovat hajautuneet eri yliopistoihin ja järjestöihin. Suomessa on tällä hetkellä ainoastaan yksi alan oppituoli, joka on perustettu vuonna 2013 Helsingin yliopistoon. Alan akateemista opetusta ja ohjausta on tarjolla hajanaisesti.

Suomen Vammaistutkimuksen Seuran rooli tutkimusalan ylläpitämisessä ja kehittämisessä korostuu tässä tilanteessa voimakkaasti. Seura pyrkii omalla toiminnallaan edistämään yhteiskuntatieteellisen vammaistutkimuksen vahvistumista ja vakiintumista monitieteisenä akateemisena tutkimusalana ja oppianeena Suomessa. Seura on kymmenen toimintavuotensa aikana kasvanut keskeiseksi valtakunnalliseksi yhteiskuntatieteellisen vammaistutkimuksen yhteistyöelimeksi.

Strategiatyö aloitettiin elokuussa 2017. Strategia tehdään kolmelle toimintavuodelle ja tarkistetaan vuosittaisen toimintakertomuksen kirjoittamisen yhteydessä.

2. Toiminta-ajatus (Missio)

Suomen Vammaistutkimuksen Seura pyrkii omalla toiminnallaan edistämään yhteiskuntatieteellisen vammaistutkimuksen vahvistumista ja vakiintumista monitieteisenä akateemisena tutkimusalana ja oppianeena Suomessa.

Seura pyrkii edistämään yhteiskuntatieteellistä vammaistutkimusta Suomessa, suomalaisten vammaistutkijoiden kansallista ja kansainvälistä yhteistyötä sekä tutkimuksen saavutettavuutta eri tahoille ja näin lisäämään myös tutkimuksen yhteiskunnallista vaikuttavuutta. Suomen Vammaistutkimuksen Seura toimii valtakunnallisena alan tutkijoita ja opiskelijoita kokoavana verkostona. Samalla Seura pyrkii myös edistämään vuoropuhelua tiedekentän, vammaisalan järjestöjen ja ammattilaisten välillä.

3. Visio

Yhteiskuntatieteellisen vammaistutkimuksen asema on vakiintunut. Suomenkielinen tieteellinen julkaisutoiminta on säännöllistä.

4. Arvot

Vammaistutkimuksen seuran toiminta on eettistä, riippumatonta, avointa ja esteetöntä.

5. Strategiset tavoitteet

Vuosien 2018–2020 seuran toiminnan prioriteetteina ovat seuran julkaisutoiminnan tehostaminen, uuden tutkijasukupolven kasvattaminen, jäsenhankinnan tehostaminen sekä verkostoituminen.

Tavoite 1. Julkaisutoiminnan käynnistäminen

Seura on asettanut tavoitteekseen käynnistää tieteellinen vammaistutkimuksen julkaisutoiminta, joka tarjoaisi säännöllisesti uusinta tutkimustietoa saavutettavassa muodossa. Strategiakauden tavoitteena on saada vuosikirjan julkaisutoiminta käynnistettyä. Julkaisutoiminnallaan seura pyrkii vahvistamaan yhteiskunnalista tietopohjaa vammaisuudesta.

Askelmerkit:

Keskustellaan yhteistyötahojen kanssa ja valitaan soveltuva julkaisumuoto. Hallitus tekee asiaa koskevan päätöksen. Haetaan rahoitusta julkaisutoiminnan käynnistämiseen. Julkaisutoiminta käynnistyy strategiakauden aikana.

Tavoite 2. Tutkijoiden tukeminen

Suomen Vammaistutkimuksen seuran strategisena tavoitteena on kiinnittää erityistä huomiota uuden tutkijasukupolven kasvattamiseen sekä tukee tutkimustoimintaa.

Askelmerkit:

Tätä strategista painopistettä toteutetaan järjestämällä vuosittain erityisiä jatko-opiskelijoille suunnattuja tilaisuuksia. Vuonna 2018 Vammaistutkimuspäivien yhteydessä järjestettiin kesäkoulu alan jatko-opiskelijoille ja jatkossa tilaisuus järjestetään Vammaistutkimuspäivien yhteydessä. Kokeillaan myös talvikoulun järjestämistä. Jos siitä saadaan hyviä kokemuksia, jatketaan tapaamisten järjestämistä.

Tavoite 3. Jäsenhankinnan tehostaminen

Jäsenhankinnan tehostaminen on tärkeä strateginen painopiste sekä vammaistutkimuksen aseman vakiinnuttamisen, että seuran talouden näkökulmasta. Alan vahvistamisen ja vakiinnuttamisen näkökulmasta tärkeää on, että yhä useammat alan tutkijat löytävät seuran toiminnan. Talouden näkökulmasta pyrkimyksenä on, että jatkossa seuran kiinteät toimintakulut katetaan jäsenmaksuilla. Tämän seurauksen seura voisi alentaa Vammaistutkimuspäivien osallistumismaksuja.

Askelmerkit:

Jäsenhankinnan tehostamiseksi strategiakaudella seuran näkyvyyttä vahvistetaan järjestämällä vuosittain useampia tieteellisiä tilaisuuksia, osin yhteistyössä esim. vammaisjärjestöjen tai muiden tieteellisten seurojen kanssa. Erityisesti uusia jäseniä pyritään saamaan niistä yliopistoista ja korkeakouluista, jotka tällä hetkellä ovat heikosti edustettuina seuran jäsenistössä.

Tavoite 4. Verkostoituminen

Vammaistutkimuksen toimijat koostuvat eri yliopistoissa ja korkeakouluissa, eri oppiaineissa vaikuttavista sekä yksittäisistä vammaisjärjestöissä työskentelevistä tutkijoista. Seuran strategisena tavoitteena on näiden toimijoiden verkostoituminen. Seura pyrkii toiminnallaan tavoittamaan yhä kattavammin vammaistutkimusta Suomessa tekevät tutkijat. Verkostoitumista edistävää työtä tehdään erityisesti suomalaisten yliopistojen ja korkeakoulujen kautta. Lisäksi seura rakentaa ja ylläpitää tiiviitä yhteyksiä järjestökentällä toimiviin tutkimusryhmiin ja yksittäisiin tutkijoihin. Seura rakentaa myös yhteistyötä muiden, erityisesti vammaistutkimukselle läheisiä tieteenaloja edustavien tieteellisten seurojen kanssa.

Askelmerkit:

Tätä strategista painopistettä toteutetaan järjestämällä vuosittain kesäpäivien lisäksi vähintään yksi avoin tieteellinen tapahtuma, jolla pyritään tavoittamaan sekä alan opiskelijoita ja tutkijoita, sekä tekemään näkyväksi vammaistutkimusta myös yli tieteenalarajojen. Vammaistutkimuksen Seura on edustettuna (mahdollisuuksien mukaan) kaikissa keskeisissä vammaisalan tutkimukseen linkittyvissä tilaisuuksissa. Jokainen hallituksen jäsen toimii aktiivisesti seuran edustajana omissa verkostoissaan.

Tavoite 5. Vammaisten henkilöiden aseman parantaminen tutkimuksessa

Vammaisten henkilöiden osallisuutta tutkimuksessa vahvistetaan. Seuran mielestä on tärkeää, että vammaiset eivät ole vain tutkimuksen kohteita, vaan heitä on myös tutkimuksen tekijöinä.

Askelmerkit:

Tätä strategista painopistettä toteutetaan siten, että kaikki Seuran tapahtumat järjestetään esteettömissä paikoissa, joihin on helppo päästä ja joissa on helppo liikkua esimerkiksi pyörätuolilla tai rollaattorilla. Ainakin isommissa tiloissa on induktiosilmukan käyttömahdollisuus. Tapahtumiin liittyvää kirjallista materiaalia on mahdollista saada osallistujien tarvitsemassa muodossa (esim. sähköisessä muodossa tai isolla fontilla).

Seura kohtelee kaikkia yhdenvertaisesti, mutta positiivinen erityiskohtelu on tapauskohtaisesti mahdollista, jos sen tarkoituksena on vammaisten (tai muiden ryhmien) tosiasiallisen yhdenvertaisuuden edistäminen tai syrjinnästä johtuvien haittojen ehkäiseminen tai poistaminen.

6. Strategian toteutus, seuranta ja arviointi

Kokonaisstrategian toteutumista ohjaa vastaa Vammaistutkimuksen Seuran hallitus. Hallitus arvioi ja kehittää jatkuvasti seuran toimintaa. Strategiakaudella 2018–2020 kehitetään mittareita toiminnan ja sen vaikuttavuuden arvioimiseksi sekä strategian toteutumisen seuraamiseksi. Strategia ohjaa vuosittaista toimintasuunnitelman laadintaa. Sen sisällöstä käydään jatkuvaa keskustelua TSV-yhteisössä ja siitä tiedotetaan jäsenistölle tehokkaasti. Strategian toteutumista seurataan hallituksen kokousten yhteydessä ja siitä tiedotetaan jäsenistöä laaditun aikataulun mukaisesti. Tavoitteiden askelmerkit toimivat arvioinnin välineinä.